
Nyári és téli alma kutikulájának mikorszkópos és molekuláris vizsgálata
Ivanics Balázs Ágoston
Összefoglalás
Kísérleteimben két almafajtával, a nyári ’Primmával’ és a téli ’Florinával’ foglalkoztam. Az áltermések vizsgálatával jellemezni kívántam viaszoltságukat, és annak kapcsolatát a párologtatással. A gyümölcsök érés utáni vízháztartását többféle módszerrel kutattam. Különös figyelmet fordítottam a viaszbioszintézis genetikai vizsgálatára az áltermésekben és a levelekben is.
A gyümölcsök betakarítás utáni párologtatásában különbségeket mutattam ki. A ’Prima’ fajta tömegegységre vonatkoztatva a tárolás során több vizet veszített a ’Florina’ fajtánál. Ez valószínűleg magyarázatot ad a rosszabb tárolhatóságra is, amit a szakirodalom is alátámaszt. A két almafajta kutikulájának eltérő felépítése magyarázatot adhat az eltérő párologtatásra. Vizsgálataim ezeknek a különbségeknek a feltérképezésére irányultak.
A vízvesztés mellett meghatároztam az áltermések felületegységére jutó viaszmennyiséget is. A ’Prima’ fajta áltermésének felületén szignifikánsan több viasz található, mint a ’Florina’ fajtán.
Fénymikroszkópos vizsgálataim során, a ’Florina’ fajta kutikulája bizonyult vastagabbnak. A további pásztázó fluoreszcens mikroszkópos megfigyelések során kiderült, hogy a téli almafajta kutinrétege, amely a kutikula egy része, jelentősen kiterjedtebb, mint a nyári fajtáé. Ezen megfigyelések során kiderült, hogy a ’Florina’ fajta kutikulája réteges szerveződést mutat és tartalmaz lipofil komponenseket is, a ’Prima’ fajtával ellentétben, amelynek kutiklája homogénebb felépítésű.
Genetikai vizsgálatimban a főleg Arabidobsis thaliana (L) Heynh növényben feltárt viaszbiosztézis utak homológ génjeit kerestem több szövettájban. Mind a tizenkilenc kiválasztott gén kifejeződésének mintázatát összehasonlítottam két évjáratban. A három vizsgált szövettáj a levél, áltermés hús, és áltermés héj voltak. Egy vizsgált gén (Lacerata homológ) kifejeződése mindkét tenyészidőszakban erőteljesebb volt a ’Florina’ fajtában, mint a nyári ’Prima’ fajtában.
A fluoreszcens mikroszkópos vizsgálatok és a genetikai vizsgálatok eredményeiről elmondható, hogy eddig nem álltak rendelkezésünkre hasonló vizsgálati eredmények, és ezek egyúttal több kutatási célt és kérdést vetnek fel. 



